Rådets resolution

af 5. april 2001

om Galileo

(2001/C 157/01)

RÅDET FOR DEN EUROPÆISKE UNION,

der henviser til Kommissionens meddelelse af 22. november 2000 og de hidtil offentliggjorte resultater af definitionsfasen, der blev indledt ved Rådets resolution af 19. juli 1999(1),

der tager hensyn til, at én af de strategiske fordele ved Galileo er at bidrage til udvikling af en stærkere europæisk samhørighed,

- henviser til konklusionerne fra Det Europæiske Råd i Köln, Feira, Nice og Stockholm

- erindrer om sin resolution af 16. november 2000 om den europæiske rumstrategi og om Den Europæiske Rumorganisations (ESA) resolution af 20. december 2000 om ESA's bidrag til Galileo

- erindrer om, at Galileo er et civilt program under civil kontrol

- finder det vigtigt, at Europa er uafhængigt på dette område, på baggrund af

- de betydelige perspektiver, der ligger i anvendelse af navigationssatellitteknologi

- de risici, Europa ville løbe som følge af en lang række offentlige og private aktiviteters afhængighed af systemer, hvor Europa ikke kan udøve nogen form for kontrol

- de fordele, dette system skal kunne give for så vidt angår redundans, interoperabilitet, komplementaritet og driftsgaranti

- understreger, at projektet skal udarbejdes på grundlag af en omhyggelig costbenefitanalyse

- beslutter i princippet at sigte mod at have indført et fuldt ud operativt system senest i 2008.

Rådet er enigt om følgende arrangementer, som omfatter de nødvendige elementer til iværksættelse af Galileo-projektets udviklingsfase som næste skridt:

1. Rådet tilslutter sig, at finansieringen, i overensstemmelse med og på grundlag af Kommissionens meddelelse fra november 2000, fordeles omtrent ligeligt mellem bevillinger fra EU og ESA. Bevillinger på indtil 100 mio. EUR for 2001 vil blive frigjort umiddelbart efter vedtagelsen af denne resolution i overensstemmelse med ordningerne i finansforordningen for transeuropæiske net. I december 2001 træffer Rådet afgørelse om at frigøre de resterende bevillinger på budgettet for transeuropæiske net (dvs. 450 mio. EUR) og træffer samtidig hermed afgørelse om at nedsætte en enhed, der skal have ansvaret for forvaltning af projektet.

2. Der skal på hensigtsmæssige retsgrundlag sikres Fællesskabet og medlemsstaterne effektiv politisk kontrol med Galileo og EGNOS(2). Kommissionen skal i nært samarbejde med ESA sikre enheden i ledelsen og den finansielle styring af projektet. Der skal i forbindelse med udformningen heraf tages hensyn til, at også forbrugergrupper, tredjelande og private partnere skal inddrages. Praktiske ordninger bør sikre, at samtlige medlemsstater deltager ligeligt i alle programmets faser, så det får en reel europæisk dimension.

I sidste ende er det nødvendigt, at ovennævnte enhed bliver nedsat med henblik på ledelse, forvaltning og finansiel styring af projektet. Rådet vil skulle analysere fordele og ulemper ved følgende muligheder, uanset om det bliver et fællesforetagende i henhold til artikel 171 i traktaten om oprettelse af Det Europæiske Fællesskab, et agentur eller en anden passende løsning, afhængigt af hvad Kommissionen foreslår. Kommissionen forelægger hurtigst muligt og i nært samarbejde med ESA forslag for Rådet om enhedens vedtægter og især dens organisation, forvaltning, personale og finansiering, og Rådet vil skulle træffe afgørelse i december 2001.

Kommissionen etablerer hurtigst muligt i nært samarbejde med ESA en midlertidig forvaltningsstruktur, som skal fungere, indtil den enhed, der skal have ansvaret for projektet, oprettes. Denne midlertidige struktur vil komme til at bestå af repræsentanter for Kommissionen, der skal sørge for den generelle koordination i forbindelse med programmet, og ESA, der skal sørge for de tekniske aspekter. Den skal arbejde tæt sammen med medlemsstaterne gennem ESA's Navigation Programme Board og Kommissionens Galileo-Styringsudvalg.

3. Alle faser af programudviklingen skal baseres på en gennemsigtig og forsvarlig økonomisk forvaltning. Det Europæiske Råd har på gentagne møder bekræftet, at det er målet at sikre, at programmet i vid udstrækning finansieres af private midler, senest i konklusionerne fra Stockholm, som fastslår, at den private sektor skal tage udfordringen op med hensyn til deltagelse i og finansiering af projektet via et bindende tilsagn for ibrugtagningsfasen. Da privat deltagelse gennem et offentligt-privat partnerskab er et grundlæggende element for, at Galileo-programmet lykkes, skal den private sektor inddrages i projektets gennemførelse og drift for at styrke forvaltningseffektiviteten og erhvervsmulighederne mest muligt og inddrage private midler ved retfærdig risikodeling.

Rådet opfordrer i den forbindelse Kommissionen til

- senest i juni 2001, i nært samarbejde med ESA, at udarbejde en detaljeret definition, en klar kravspecifikation f.eks. ydeevne svarende mindst til de eksisterende Global Navigation Satelite Systems (GNNS), optimering af interoperabilitet og redundans med andre systemer, ingen "common failure modes", integritet på alle breddegrader, kompatibilitet med eksisterende navigationssystemer, driftskontinuitet for kritiske applikationer i krisesituationer, forenelighed med bestemmelserne for intellektuel ejendomsret

- i nært samarbejde med ESA at udarbejde en klar målbeskrivelse for projektet, samtidig med den igangværende uafhængige konsolidering af costbenefitanalysen, og forelægge rapport herom for Rådet senest i juni 2001

- snarest muligt at indlede en udbudsprocedure med en oversigt over samtlige projektfaser for at gøre det muligt på længere sigt at udvide den private sektors deltagelse i projektet og således fastlægge, hvilke kommercielle og offentlige tjenester der skal tilbydes af Galileo, ved at specificere de indtægter, de kunne frembringe, og de ledsageforanstaltninger, der er nødvendige herfor. Dette vil også bidrage til at afklare betingelserne for den private sektors engagement på længere sigt. Resultatet af evalueringen af bud skal foreligge i begyndelsen af november for at danne grundlag for, at Rådet kan træffe en afgørelse inden udgangen af 2001. Denne afgørelse skal endvidere fastsætte de maksimale fællesskabsmidler, der er til rådighed for ibrugtagnings- og driftsfasen(3). Med forbehold af denne afgørelse skal den enhed, der er ansvarlig for forvaltningen af Galileo-projektet, træffe de gennemsigtige og ikke-diskriminerende foranstaltninger, der er nødvendige for, at den private sektor indgår en bindende, finansiel forpligtelse, der giver den mulighed for at deltage i ibrugtagningsfasen inden udgangen af 2003. Rådets afgørelse om at indlede ibrugtagningsfasen vil, som der har været enighed om på flere på hinanden følgende møder i Det Europæiske Råd, kræve, at finansieringen i vid udstrækning kommer fra den private sektor; i den forbindelse vil Rådet notere sig, at Kommissionen mener, at der i driftsfasen ikke vil være behov for bidrag fra fællesskabsmidler.

4. Den foreløbige definition af tjenesteydelserne skal godkendes af Rådet i juni 2001 som et væsentligt element i den indledende udbudsproces. Definitionen skal desuden give mulighed for at udvikle partnerskabet mellem den offentlige og den private sektor. Konsolideringen og den endelige udvælgelse vil efter høring af de relevante brugerfora ske for at indkredse de behov, der skal opfyldes, omfang, karakteristika, omkostninger og finansieringsbetingelser. Rådet træffer afgørelse senest med udgangen af 2003 om tjenesteydelsesmuligheder i forbindelse med en afgørelse om at indlede udviklingsfasen, under hensyn til resultatet af den verdensomspændende radiokonference (WRC).

5. Galileos sikkerhed er et væsentligt element i programmet. Den skal ikke blot sikre den nødvendige kontinuitet i tjenesterne på visse anvendelsesområder, f.eks. sådanne, der vedrører menneskers sikkerhed, men også tjenester i forbindelse med adgangsbegrænsninger, idet myndighederne endog kan beslutte at nægte adgang i krisesituationer. De hertil knyttede spørgsmål vedrørende retligt ansvar skal nøje afklares. En foreløbig fastlæggelse af systemets nødvendige sikkerhedsniveau og omkostningerne herved skal forelægges til behandling i Rådet og vedtages senest ved udgangen af 2001 under henvisning til udtalelsen fra Galileo-Styringsudvalget og Galileo System Security Board.

6. Nærmere enkeltheder vedrørende beskyttelse af privatlivets fred og de individuelle frihedsrettigheder mod misbrug i forbindelse med anvendelse af de oplysninger om lokalisering, som hidrører fra systemet, skal præciseres og integreres i den detaljerede definition af projektet.

7. Galileo-systemet vil blive udviklet således, at der sikres ensartede tjenesteydelser på alle EU-medlemsstaters område, også for de nordlige breddegrader, takket være MEO-satellitter. En optimal integration af EGNOS i Galileo-programmet skal sikres i nært samarbejde med EOIG(4) efter en tidsplan for overgangen, der løber indtil omkring 2015. Med henblik herpå skal de berørte parter hurtigst muligt forelægge et detaljeret forslag vedrørende de tekniske, driftsmæssige, finansielle og institutionelle aspekter ved denne integration. Galileo og EGNOS skal finansieres særskilt, så længe der er behov for det.

8. Kompatibiliteten og interoperabiliteten mellem Galileo og de andre satellitbaserede radionavigationssystemer (GPS og Glonass) skal sikres på brugerniveau, således at der takket være redundans kan ydes en bedre og mere stabil service på verdensplan. De drøftelser, der er indledt med USA og Rusland, bør intensiveres med henblik på at nå frem til en tilfredsstillende aftale hurtigst muligt.

9. Rådet tilskynder til, at man under dets politiske kontrol viderefører kontakter med tredjelande, der er interesserede i at bidrage til udviklingen af Galileo.

10. WRC 2003 skal desuden forberedes aktivt for at udmønte resultaterne af WRC 2000, idet der udarbejdes en passende fælles holdning med hensyn til Galileo-spektret.

11. Kommissionen udarbejder årlige rapporter til Rådet om de fremskridt, der gøres med programmet. Der forelægges en første rapport for Rådet i december 2001.

(1) EFT C 221 af 3.8.1999, s. 1.

(2) EGNOS: European Geostationary Navigation Overlay Service.

(3) Ingen medlemsstat er forpligtet til at bidrage via yderligere nationale midler.

(4) EOIG: EGNOS Operators and Infrastructure Group.